
„РОДОПА В ИЗКУСТВОТО“ гостува в галерия „Капана“
Художествена галерия - Смолян гостува на пловдивската публика с представителна изложба „Родопа в изкуството“. Експозицията ще бъде показана в галерия „Капана“ от 12 декември до 9 януари 2024 г. и идва по покана на Градска художествена галерия - Пловдив.

Откриването е на 12 декември от 18:00 часа.

В изложбата с по едно ярко тяхно произведение са включени 66-има известни български автори. Творбите са от фонда на Смолянската галерия, но участват и няколко от частни колекции. Голяма част от живописните, графичните и скулптурните произведения ще се покажат за първи път пред пловдивска публика.

Сред най-изявените имена в изложбата са: Златю Бояджиев, Дечко Узунов, Давид Перец, Данаил Дечев, Вера Недкова, Владимир Рилски, Анастас Стайков, Йордан Гешев, Здравко Александров, Георги Ив. Ковачев, Константин Трингов, Енчо Пиронков, Димитър Киров, Христо Стефанов, Георги Божилов, и други.
Основното проучване на темата и авторите, работили по нея, е на доц. д-р Ружа Маринска. Родопа със своята природа, история, романтични легенди, своеобразен свят и богати пластични внушения отрано привлича много художници. Още от 20 години на XX век и насетне различни поколения творци откриват планината като извор на вдъхновение и многократно идват в нея. Създават едни от най-поетичните си творби под нейното силно и неповторимо въздействие. 

